I starten af ugen fortalte vi om en rapport fra DMI, der indeholdt tal for nedbør, temperaturer og solskinstimer i alle landets kommuner. Og her kunne vi kort, fortælle, hvor solen skinner mest over riget. Nu har vi været alle tal igennem for at kunne servere et overblik. Og det giver et billede, der bakker op om gamle myter: Solskinsøer og det mørke Jylland.

Se blot grafikken herunder med det kulde-blå Jylland: De 10 koldeste kommuner ligger således på halvøen mellem tvende have og hedder Randers, Viborg, Mariagerfjord, Hjørring, Frederikshavn, Brønderslev, Silkeborg, Rebild, Ikast-Brande og Favrskov. Koldest i Randers med en gennemsnitstemperatur på 8,3 grader celsius. Sjælland repræsenteres i de 17 koldeste kommuner med Hillerød, hvor gennemsnitstemperatur ligger på 8,6. Men de 16 andre befinder sig altså i Jylland.

Hvis de varmere himmelstrøg lyder mere tiltalende, skal man til Sydhavsøerne, Sønderjylland eller Hovedstaden. Her topper temperaturen i Frederiksberg Kommune med et gennemsnit på 9,7. I juli ligger gennemsnitstemperaturen på lune 19 grader, mens januar byder på 1,6 grader til frederiksbergborgerne. Så altså - der er ikke mindre end 1,1 graders forskel på koldeste og varmeste kommune.

Læsø er den nye solskins-ø

Og se så den gule sol i den gule farve på grafikken herunder: Det er ø-boerne, der oftest skal finde solbrillerne frem. Læsø, Samsø og Bornholm er de kommuner, som solen skinner mest på. Læsø har hele 1951 solskinstimer årligt, hvorimod Ikast-Brande Kommune får hele 370 færre timer årligt, og dermed ender som den kommune i Danmark med færrest solskinstimer.

Som det ses af kortet, er det hermed bevist, at Jylland er mørkere end resten af Danmark. Til gengæld er der så meget smuk natur. Men det er en helt anden historie.

Paraplyen skal frem i Herning

På grafikken herunder viser den blå farve bygernes foretrukne holdeplads: Der er tydelig forskel mellem nedbørsmængderne i de forskellige kommuner. Spændet går fra 604 mm på et år i Samsø kommune og op til 978 mm i Herning. Det er over en halv gang mere nedbør vest for den jyske højderyg. Ser man på de enkelte måneders gennemsnit, vinder Herning også både januar, februar og april som det sted i Danmark med mest nedbør.

Så hvis regntøj og gummistøvler ikke er ens foretrukne outfit, skal man overveje Samsø, hvor der ikke blot er mest sol. Man får også den tørreste januar, februar, marts, august, november og december. Ellers skal man sigte efter Lolland, Vordingborg, Slagelse, Stevns eller Langeland, som vejrguderne har set mildere på end resten af landet.

Tørt, solskin og varme på Lolland og Langeland

Sammenholder man de 15 kommuner, hvor der er mest nedbør, koldest og mindst solskin, er der to kommuner, der er repræsenteret i alle tre kategorier: Ikast-Brande og Vejle. Hvis man er glad for indendørsaktiviteter og fornuftigt tøj, så er det kommunerne at være i.

Er man derimod glad for solskin, varme og så lidt nedbør som muligt - og stadig gerne vil bo i Danmark - så skal man vælge Langeland eller Lolland, der begge er repæsenteret i de 15 mest solskinsrige, tørreste og varmeste kommuner.

Og for de talglade, har vi her beregningsmetoden, som den er beskrevet i rapporten fra DMI:

"Kommune klimadata beregnes efter samme metode, som bl.a. region- og landstal for Danmark. Basisdata interpoleres i et gridnet for hele Danmark, hvorefter en værdi for hver kommune-polygon beregnes ud fra de gridceller, der dækker kommunen samt en vægtning af, hvor stor andel af hver gridcelle, der ligger indenfor kommunen."

Læse hele rapporten her.